Flora Nwapa (* 13 Januari 1931 - + 16 Oktoba 1993) alikuwa mwandishi na mhariri nchini Nigeria. Alikuwa mwandishi Mwafrika wa kike wa kwanza aliyechapisha Uingereza na kufahamika kimataifa. Nwapa alizaliwa mjini Oguta, kusini-mashariki mwa Nigeria. Alikuwa wa kwanza kati ya watoto sita wa Christopher Ijeoma (mfanyabiashara wa kuajiriwa) na Martha Nwapa (mwalimu). Flora alisoma shule kwao Oguta, Port Harcourt na Lagos. Aliendelea kwenye Chuo Kikuu cha Ibadan alipopata cheti cha bachelor mwaka 1957. Kutoka huko alihamia Uskoti alipopata diploma ya ualimu kwenye Chuo Kikuu cha Edinburgh mnamo 1958. Baada ya kurudi Nigeria alikuwa afisa wa wizara ya elimu huko Calabar kuanzia mwaka 1959. Miaka 1969 - 1971 alifundisha Kiingereza na Jiografia kwenye Queen's School mjini Enugu. Aliendelea kushika nafasi mbalimbali katika taasisi za elimu na idara za serikali. Baada ya vita ya wenyewe kwa wenyewe kutokana na farakano la Biafra miaka 1967–1970 aliitwa kuhudumia kama waziri wa afya na ustawi wa jamii kwenye Jimbo la Kati Mashariki (1970–1971) na baadaye kama waziri wa ardhi na maendeleo ya makazi.(1971–1974). Flora Nwapa alianza kuandika wakati alipokuwa mwalimu kwenye Queens School Enugu. Mwaka 1966 alitoa riwaya yake ya kwanza Efuru.